Source: http://coupleseurope.eu/sk/czech-republic/topics/9-Na-ktor%C3%BD-pr%C3%ADslu%C5%A1n%C3%BD-org%C3%A1n-sa-mo%C5%BEno-obr%C3%A1ti%C5%A5-v-pr%C3%ADpade-sporov-a-ostatn%C3%BDch-pr%C3%A1vnych-ot%C3%A1zok
Timestamp: 2020-05-27 06:16:45+00:00
Document Index: 16354704

Matched Legal Cases: ['§ 47', '§ 68', '§ 74', 'súd ', 'súd ', 'súd ', '§ 373', '§ 383', 'súd ', '§ 88']

Na ktorý príslušný orgán sa možno obrátiť v prípade sporov a ostatných právnych otázok? - Páry v Česká republika
Dedičstvá v Česká republika
Medzinárodná právomoc českých súdov v konaní o rozvode manželstva (a takisto v konaní o neplatnosť manželstva a o určení, či tu manželstvo je alebo nie je), je daná vtedy, ak je aspoň jeden z manželov štátnym občanom Českej republiky, alebo ak žalovaný má v Českej republike obvyklý pobyt.
Ak sú obaja manželia cudzinci a žalovaný nemá obvyklý pobyt v Českej republike ani v inom členskom štáte Európskej únie a ani nie je občanom členského štátu Európskej únie a nemá domicil v Spojenom kráľovstve Veľkej Británie a Severného Írska alebo v Írsku, je právomoc českých súdov v týchto veciach daná, ak
obaja manželia mali v Českej republike obvyklý pobyt a žalobca má ešte obvyklý pobyt v Českej republike,
žalobca má obvyklý pobyt v Českej republike a druhý manžel sa pripojil k návrhu, alebo
žalobca má obvyklý pobyt v Českej republike a mal tento obvyklý pobyt najmenej po dobu jedného roka bezprostredne pred podaním žaloby.
(§ 47 zákona o medzinárodnom práve súkromnom)
Rozhodovať o právach k nehnuteľným veciam, ktoré sú na území Českej republiky, prislúcha výlučne českým súdom alebo iným príslušným českým orgánom verejnej moci (§ 68 zákona o medzinárodnom práve súkromnom). Právomoc českých súdov na prejednanie dedičstva je daná, ak mal poručiteľ v čase svojej smrti obvyklý pobyt v Českej republike (§ 74 zákona o medzinárodnom práve súkromnom).
Pre konanie vo veciach manželských (vrátane vysporiadania spoločného majetku manželov po rozvode) je príslušný okresný súd, v ktorého obvode majú alebo mali manželia posledné spoločné bydlisko v Českej republike, ak býva v obvode tohto súdu aspoň jeden z manželov; ak nie je takýto súd, je príslušný všeobecný súd (t.j. súd podľa miesta bydliska) manžela, ktorý nepodal návrh na začatie konania, a ak nie je ani taký súd, je príslušný všeobecný súd manžela, ktorý podal návrh na začatie konania (§ 373 a § 383 zákona č. 292/2013 Zb. o osobitných konaniach súdnych). V prípadoch, kedy nie je žiadna súvislosť s rozvodovým konaním, má príslušnosť:
okresný súd podľa miesta bydliska žalovaného, alebo
okresný súd, v obvode ktorého sa nachádza nehnuteľnosť, ktorá je súčasťou konania, alebo
okresný súd, na ktorom prebieha dedičské konanie, ak je rozdelenie ovplyvnené dedičským konaním (§ 88 občianskeho súdneho poriadku).
Páry v Česká republika